એલેક ગિનીસ તો ક્યારનાય ના પાડી ચૂક્યા હતાં, એક અમેરિકન સ્ટુડિઓએ ફિલ્મ નિર્માણમાં સહાય કરવાની ઓફર રિચાર્ડ બર્ટનને જ ગાંધી તરીકે લેવાની શરતે આપી કારણ કે તે આ રોલ માં સેક્સી લાગશે!! રિચર્ડની પોતાની પસંદ એંથોની હોપકીન્સ હતો, પણ શારિરિક દ્રષ્ટિએ તે આ રોલ માટે થોડો વધુ જાડો હોવાથી શારીરિક રીતે ફીટ નથી એમ લાગતા તે પોતે જ હટી ગયો. આવા જ કારણોસર બીજા અનેક અદાકારો જેમ કે ડેર્ક બોગાર્ડે, પીટર ફીંચ, આલ્બર્ટ ફીની અને ટોમ કર્ટનીએ પણ આ ઓફરને નકારી કાઢી. અંતે ગાંધી બનવા માટે રિચર્ડે જહોન હર્ટ નામના અદાકારનો સંપર્ક કરાયો, જેણે રિચર્ડને તેમને ગાંધીના પુરા ગેટ અપ સાથે એક શોટ લઈને જોઈ જોવા કહ્યું. દરમ્યાન રિચર્ડના થિએટર દિગ્દર્શક એવા પુત્ર માઈકે તેમને નાટકોના એક ઉત્તમ અદાકાર બૅન કિંગ્સલે વિષે વાત કરી. તેમનું એક નાટક જોવા માટે રિચર્ડ ગયા, તેમના અભિનયથી પ્રભાવિત થઈને તેઓ બૅનને મળવા બેકસ્ટેજ ગયાં. તેમણે બૅનને ગાંધી ફિલ્મ વિષેના પોતાના પ્રોજેક્ટની વાત કરી તો બૅન તો આશ્ચર્યમાં પડી ગયા. બૅનને આની પાછળ કોઈ દૈવી શક્તિનો જ હસ્તક્ષેપ લાગ્યો, કારણ કે હજી થોડા દિવસ પહેલા તો બૅનને તેની પત્નીએ ગાંધીજીની આત્મકથા ભેટમાં આપી હતી અને બૅન હજી તો તેને વાંચી જ રહ્યાં હતાં !! આ મુલાકાત પછી જ રિચર્ડને ખબર પડી કે બૅનનું મૂળ નામ તો કૃષ્ણાપંડિતભાણજી હતું. તેઓ અંગ્રેજ માતા અને ગુજરાતી પિતાનું ફરજંદ હતા !! (એટલે રીલ અને રિયલ બન્ને ગાંધી ગુજરાતી હતા !!) તો આ મુલાકાતનું પરિણામ એ આવ્યું કે જહોન હર્ટ અને બૅન બન્નેનો સ્ક્રિન ટેસ્ટ એક જ દિવસે રાખવામાં આવ્યો. પહેલા જહોન અને પછી બૅનનો ટેસ્ટ લેવામાં આવ્યો. પણ જ્યારે બૅન પોતળીને ગોળ ચશ્મા ધારણ કરી ગાંધી બનીને આવ્યો ત્યારે રિચર્ડ પહેલાં તો જહોન બોલી ઉઠ્યો : ‘યુ ગોટ યોર મહાત્મા, રિચર્ડ !’